รัฐบาลไทย-ข่าวทำเนียบรัฐบาล-ย่านนวัตกรรมการแพทย์โยธี YMID
วันจันทร์ที่ 8 ตุลาคม 2561
ย่านนวัตกรรมการแพทย์โยธี YMID
3 กระทรวง "วิทย์-สาธารณสุข-ศึกษาฯ" ร่วมเปิดตัว "ย่านนวัตกรรมการแพทย์โยธี” (Yothi Medical Innovation District: YMID)" วางเป้าหมายให้เป็นศูนย์รวมของการสร้างนวัตกรรมการแพทย์สมัยใหม่ เป็นศูนย์กลางด้านการวิจัย สร้างผลิตภัณฑ์เชิงมูลค่า สร้างนักวิจัย
3 กระทรวง "วิทย์-สาธารณสุข-ศึกษาฯ" ร่วมเปิดตัว "ย่านนวัตกรรมการแพทย์โยธี” (Yothi Medical Innovation District: YMID)" วางเป้าหมายให้เป็นศูนย์รวมของการสร้างนวัตกรรมการแพทย์สมัยใหม่ เป็นศูนย์กลางด้านการวิจัย สร้างผลิตภัณฑ์เชิงมูลค่า สร้างนักวิจัย สร้างเครือข่ายองค์กรภาครัฐ ภาคเอกชน และมหาวิทยาลัย เพื่อรองรับTHAILAND4.0 ใหญ่ที่สุดในเอเชียตะวันออกเฉียงใต้ และเป็นพื้นที่นวัตกรรมต้นแบบของโลกในอนาคต
เมื่อวันศุกร์ที่ 5 ตุลาคม 2561ดร.สุวิทย์ เมษินทรีย์ รัฐมนตรีว่าการกระทรวงวิทยาศาสตร์และเทคโนโลยี (วท.) พร้อมด้วยศาสตราจารย์คลินิก เกียรติคุณ นพ.ปิยะสกล สกลสัตยาทร รัฐมนตรีว่าการกระทรวงสาธารณสุข (สธ.) และศาสตราจารย์คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ (ศธ.) ร่วมเปิดตัว “ย่านนวัตกรรมการแพทย์โยธี” (Yothi Medical Innovation District)ภายในงาน Innovation Thailand Expo 2018: ITE 2018 ณ ศูนย์นิทรรศการและการประชุมไบเทค บางนา กรุงเทพฯ
ดร.สุวิทย์ เมษินทรีย์ รมว.วท.กล่าวว่า ทั้งสามกระทรวงได้ร่วมผลึกกําลังจัดตั้ง “ย่านนวัตกรรมการแพทย์โยธี” โดยมีแนวคิดที่จะร่วมกันส่งเสริมให้การแพทย์และการสาธารณสุขของประเทศไทยสามารถแข่งขันในระดับโลกได้และยกระดับเป็นศูนย์รวมของการสร้างนวัตกรรมการแพทย์สมัยใหม่อาทิ การพัฒนาระบบการแพทย์ทางไกล (Tele-Medicine), การแพทย์แม่นยํา (Precision Medicine), สมุนไพรรักษาโรค, การสร้างโครงสร้างพื้นฐานด้านการแพทย์และการสาธารณสุข เป็นต้น ซึ่งการร่วมมือกันของทั้ง 3 กระทรวง ถือเป็นมิติใหม่ของการปฏิรูประบบราชการของภาครัฐอย่างแท้จริง
ทั้งนี้ "ย่านนวัตกรรมการแพทย์โยธี" คือผลของการดําเนินงานที่เป็นรูปธรรมที่ได้พัฒนาต่อยอดมาจากการมีศักยภาพด้านการแพทย์และการสาธารณสุขเป็นที่ยอมรับในระดับโลก จึงเกิดพลังความร่วมมือที่สร้างผลกระทบในเชิงบวกให้กับประชาชนในประเทศ พร้อมทั้งแบ่งปันทรัพยากรต่าง ๆ ร่วมกัน เพื่อสร้างพื้นที่นวัตกรรมที่เป็นต้นแบบของโลกในอนาคต ตลอดจนมีการกําหนดวิสัยทัศน์ที่ชัดเจนว่าจะดําเนินการพัฒนาสิ่งใดบ้างในระยะ 3-5-10 ปีข้างหน้าอีกทั้งมีแนวทางที่จะขยายผลการดําเนินงานจากย่านโยธีไปยังย่านอื่น ๆ เช่น ย่านปทุมวัน พระราม 4 เป็นต้น
ศาสตราจารย์คลินิก เกียรติคุณ นพ.ปิยะสกล สกลสัตยาทร รมว.สธ.กล่าวว่า พื้นที่ย่านนวัตกรรมการแพทย์โยธีคือบริเวณโดยรอบย่านโยธีและอนุสาวรีย์ชัยสมรภูมิ ซึ่งเปรียบเสมือนเป็น Hospital Squareเนื่องจากเป็นที่ตั้งของโรงพยาบาลจํานวนมาก ทั้งโรงพยาบาลในสังกัดกระทรวงสาธารณสุข กระทรวงกลาโหม และกระทรวงศึกษาธิการ อีกทั้งเป็นที่ตั้งของคณะแพทยศาสตร์โรงพยาบาลรามาธิบดี คณะทันตแพทยศาสตร์ คณะวิทยาศาสตร์ คณะเภสัชศาสตร์ คณะสาธารณสุขศาสตร์ มหาวิทยาลัยมหิดล เป็นต้น ทําให้เป็นพื้นที่ที่สามารถตอบสนองการให้บริการทางการแพทย์และสามารถรองรับปริมาณคนไข้ที่เข้ามาในพื้นที่ได้จํานวนมาก
จึงเป็นโอกาสดีที่จะจัดตั้งให้เป็นพื้นที่นวัตกรรมทางการแพทย์ที่ใหญ่ที่สุดในเอเชียตะวันออกเฉียงใต้ด้วยการบูรณาการและดึงศักยภาพของแต่ละหน่วยงานด้านการแพทย์มาพัฒนาให้เกิดเป็นย่านนวัตกรรมการแพทย์โยธี ทั้งนี้ ความร่วมมือกับหน่วยงานต่าง ๆ ถือเป็นสิ่งสําคัญที่ทําให้การพัฒนาพื้นที่นวัตกรรมทางการแพทย์ประสบผลสําเร็จ ทั้งความร่วมมือของหน่วยงานภาครัฐเอง รวมถึงการเชิญชวนให้ภาคเอกชนเข้ามามีส่วนร่วมด้วย
ศาสตราจารย์คลินิก นพ.อุดม คชินทร รมช.ศธ.กล่าวว่า ที่ผ่านมาประเทศไทยได้รับการยอมรับในระดับนานาชาติว่ามีศักยภาพด้านการบริการสุขภาพที่ไม่เป็นรองประเทศใดในโลก โดยจะเห็นได้จากข้อมูลสถิติในแต่ละปีที่มีชาวต่างชาติจํานวนมากเข้ามารับการรักษาในประเทศไทยในแต่ละปี ซึ่งแม้ว่าเราจะมีบุคลากรทางการแพทย์ที่มีความรู้ความสามารถในทุกระดับ แต่ยังสร้างนวัตกรรมต่าง ๆ ได้น้อยมาก เพราะส่วนใหญ่เน้นการนําเข้าอุปกรณ์ทางการแพทย์จากต่างประเทศ
ทั้งนี้ ในย่านดังกล่าวมีสถาบันการแพทย์กว่า 20 แห่ง โรงพยาบาลกว่า 10 แห่ง รวมทั้งบุคลากรทางการแพทย์และนักวิจัยรวมจํานวนแล้วหลายหมื่นคนจึงเป็นโครงการที่ไม่ได้เริ่มจากศูนย์ และมุ่งเน้นการต่อยอดเพื่อสร้างมูลค่าทางด้านเศรษฐกิจให้เกิดการลงทุนด้านการแพทย์ให้มากขึ้น เพื่อผลักดันให้ประเทศไทยสร้างผลิตภัณฑ์เองได้ พึ่งพาตนเองลดการนําเข้าจากต่างประเทศ และนําไปสู่ความเป็นเลิศระดับโลก
ทั้งนี้ มุ่งหวังให้ย่านนวัตกรรมการแพทย์โยธี เป็นศูนย์กลางด้านการวิจัย สร้างผลิตภัณฑ์เชิงมูลค่า สร้างนักวิจัย ตลอดจนสร้างเครือข่ายองค์กรภาครัฐ ภาคเอกชน และมหาวิทยาลัย เพื่อรองรับThailand4.0 และการพัฒนาประเทศในด้านต่าง ๆ ให้มีผลสัมฤทธิ์เชิงประจักษ์และเกิดประโยชน์กับประชาชนมากที่สุด
Writtenbyอรพรรณ ฤทธิ์มั่น
Photo Creditยุทธพงศ์ เลือกกลั่นดี
Rewriterนวรัตน์ รามสูต
Editorบัลลังก์ โรหิตเสถียร